Чий токуу

Бир метрдей бийик эки казыкчага узата коюлган түндүк бакан же ошол өңдүү жыгач тал чийлерди токуунун элдик дүкөнү. Чийди токуунун салттуу жөрөлгөсүндө токула турган жердик шоона төөнүн чудасынан, же койдун узун-кылчык жүнүнөн ийирилип, чыйратылган. Ага тандалып алынган сайдын бирдей томпойгон сүйрү таштарынын жыйырмадайы белинен байланат. Чийдин талы бир-бирден кезеги менен дүкөнгө коюлган сайын шоонага чырмалып, салаңдаган таштар бири-бири менен алмашып турат.

Азыр чий боюнча көркөм өнөрканалардагы чырмакчылар шоона ордуна чыйратылган кебез жипти, таш ордуна эки жагында муунагы бар темирди колдонушат. Ал шоонадай байлоого эптүү, таштай кармоого сыйда болот. Токуучу жиптин жоон-ичкелиги жасалуучу буюмдун үлгүсүнө, чийдин түрүнө жараша ылайыкташат. Токулган чийдин аяк-башына кара жиптен «ийрек» түшөт.

 Маалыматтын булагы 
Акматалиев Амантур Сейтаалы уулу. Кыргыздын кол өнөрчүлүгү. Бишкек 1996: ISBN — 5-655-00960-9
Категория:Кыргыз кол өнөрчүлүгү